OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Program regulačnej vhodnosti a efektívnosti (REFIT): súčasný stav a výhľad do budúcnosti /* COM/2014/0368 final */





Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Program regulačnej vhodnosti a efektívnosti (REFIT): súčasný stav a výhľad do budúcnosti I. Úvod Európska únia zohráva kľúčovú úlohu pri podpore rastu a zamestnanosti. Podniky potrebujú EÚ na to, aby sa zabezpečili rovnaké podmienky a uľahčila konkurencieschopnosť. Verejnosť od európskej úrovne očakáva ochranu svojich záujmov, pokiaľ ide o zdravie a bezpečnosť, kvalitu životného prostredia, právo na súkromie a pod. Jedno spoločné pravidlo uplatňované vo všetkých členských štátoch môže byť oveľa jednoduchšie a účinnejšie, než zložitá spleť rozličných pravidiel, ktoré sa uplatňujú na tú istú záležitosť na vnútroštátnej a regionálnej úrovni. Výzvou je zabezpečiť, aby boli tieto právne predpisy jednoduché – aby sa neprekračoval rámec toho, čo je nevyhnutne potrebné na dosiahnutie cieľov politiky a aby sa predchádzalo prekrývaniu úrovní regulácie. Európska komisia tejto výzve čelí prostredníctvom Programu regulačnej vhodnosti a efektívnosti (REFIT), ktorý je záväzkom k jednoduchému, jasnému a predvídateľnému regulačnému rámcu pre pracovníkov v oblasti obchodu a občanov[1]. Účelom tohto programu je znížiť byrokraciu, odstrániť regulačnú záťaž, zjednodušiť a zlepšiť formu a kvalitu právnych predpisov tak, aby sa dosiahli ciele politiky a aby sa výhody plynúce z právnych predpisov EÚ spájali s čo najnižšími nákladmi a minimálnou administratívnou záťažou a zároveň v plnom rozsahu dodržiavali zmluvy, najmä zásady subsidiarity a proporcionality. Komisia v rámci programu REFIT priebežne a systematicky skúma celý korpus právnych predpisov EÚ s cieľom určiť záťaž, nesúlad a neúčinné a nápravné opatrenia. Komisia vo svojom oznámení o programe REFIT z októbra 2013[2] stanovila ambiciózny program. Určila oblasti, v ktorých sa plánované iniciatívy nezavedú. Stiahla viacero návrhov, ktoré boli dlho blokované v zákonodarnom zbore, a zrušila viacero právnych predpisov. Celkovo bolo identifikovaných 100 opatrení, z ktorých polovica boli nové návrhy zamerané na zjednodušenie a zníženie regulačnej záťaže v platných právnych predpisoch. Ďalšími opatreniami sú kontroly vhodnosti a hodnotenia zamerané na posúdenie efektívnosti a účinnosti právnych predpisov EÚ a na prípravu budúcich iniciatív na zníženie záťaže. Komisia tieto záväzky splnila. V tomto oznámení sa podáva správa o aktuálnom stave vykonávania programu REFIT a určujú sa nové opatrenia. Uvádza sa v ňom, ako Komisia naďalej posilňuje svoje horizontálne nástroje regulácie – posúdenie vplyvu, hodnotenie a konzultácie so zainteresovanými stranami. Toto oznámenie sa takisto zaoberá otázkou, ako inštitúcie EÚ, členské štáty a zainteresované strany z podnikateľského sektora a občianskej spoločnosti zohrávajú svoju úlohu pri výkone tejto spoločnej zodpovednosti za regulačnú vhodnosť. Opatrenia REFIT – stiahnutia, zmeny a zrušenia právnych predpisov – prispievajú k dosahovaniu väčších výhod, ktoré regulácia na úrovni EÚ môže priniesť tak, že sa 28 odlišných vnútroštátnych opatrení nahradí jedným opatrením EÚ, čo vedie k zjednodušeniu regulačného prostredia pre podniky a občanov v celej Európe. K oznámeniu je pripojená podrobná hodnotiaca tabuľka, v ktorej sa uvádza aktuálny stav vykonávania jednotlivých iniciatív programu REFIT a navrhujú sa ďalšie opatrenia. Na rozsah pôsobnosti nového opatrenia má vplyv načasovanie tejto správy. Do budúceho funkčného obdobia sa prenesú nové záväzky, ktoré sa v tejto súvislosti dôkladne posúdili. II. Vykonávanie Programu regulačnej vhodnosti a efektívnosti (REFIT) Prioritou Komisie je rýchle a dôkladné vykonanie programu REFIT a v súvislosti s prípravou návrhov, ich prijatím v Európskom parlamente a Rade a ich vykonaním v členských štátoch sa dosiahol výrazný pokrok. Ďalej sa uvádza zhrnutie týchto opatrení. · Opatrenia prijaté Komisiou Prijatie väčšiny legislatívnych návrhov na zjednodušenie a zníženie záťaže, ktoré sa uvádzajú v októbrovom oznámení o programe REFIT, sa plánuje na tento rok[3]. Komisia už predložila dôležité návrhy na zjednodušenie pre podniky, ako napríklad zavedenie štandardného európskeho priznania DPH[4] a zlepšenie európskeho konania vo veciach s nízkou hodnotou sporu[5], a čaká sa na rozhodnutie zákonodarcu. Komisia na základe konzultácií s Parlamentom a Radou formálne schválila stiahnutie 53 zatiaľ neschválených návrhov vrátane všetkých deviatich iniciatív týkajúcich sa programu REFIT, ako aj iniciatív týkajúcich sa zjednodušenia povinnosti v oblasti DPH, štatútu európskej súkromnej spoločnosti[6] a ochrany pôdy[7]. Komisia sa rozhodla nepredložiť v priebehu svojho súčasného funkčného obdobia viacero návrhov, na ktorých ktorých pracovala[8], a pripravuje zrušenia, ktoré boli naplánované[9]. Začala sa práca na kontrolách vhodnosti v legislatívnych oblastiach odpadu, ochrany vtáctva a biotopov (Natura 2000), bezpečnosti osobných lodí a všeobecného potravinového práva. Budú poskytovať základ pre ďalšie iniciatívy na zjednodušenie a zníženie regulačnej záťaže v príslušných oblastiach vrátane obmedzenia a zjednodušenia povinností podávať správy. Kontrola vhodnosti všeobecného potravinového práva: V rámci kontroly vhodnosti sa preskúmajú základné zásady rámcového nariadenia, ako aj jeho vykonávanie prostredníctvom následných úprav a správnych opatrení. Kontrola vhodnosti bude zameraná na relevantnosť, pridanú hodnotu EÚ, efektívnosť, účinnosť a súdržnosť. Kontrola sa bude vzťahovať takisto na potravinovú bezpečnosť. Kontrola vhodnosti predstavuje príklad spoločnej hodnotiacej práce Komisie a členských štátov[10]. Komisia uplatňuje zásadu „najskôr myslieť na malých“[11] a tiež prijala opatrenia na uplatnenie menej prísnych režimov pre MSP a výnimiek pre mikropodniky v príslušných prípadoch. Sedemnásť opatrení REFIT uvedených v hodnotiacej tabuľke obsahuje výnimky pre mikropodniky a menej prísne režimy pre MSP. Okrem toho v oblastiach chemických látok, zdravia a ochrany spotrebiteľov sa pre mikropodniky znížili poplatky za registráciu a povolenie. V oznámení o programe REFIT z októbra 2013 sa uznáva, že vzhľadom na dĺžku legislatívneho procesu by sa malo vyvinúť maximálne úsilie o zabezpečenie okamžitého zníženia záťaže v rámci existujúceho regulačného rámca, s osobitným zameraním na podporu MSP. Deje sa tak v oblasti poskytovania informácií o potravinách spotrebiteľom[12], napríklad v prípade, keď prevádzkovatelia potravinárskeho podniku, a najmä MSP, majú ťažkosti určiť, ktoré predpisy (EÚ a/alebo vnútroštátne, všeobecné alebo osobitné týkajúce sa kategórie potravín) sa uplatňujú na ich konkrétnu situáciu. Komisia uverejnila usmerňovacie dokumenty a pracuje na vytvorení databázy o požiadavkách na európske a vnútroštátne označovanie[13]. Na základe toho by sa malo prevádzkovateľom potravinárskych podnikov pomôcť rýchlo určiť, ktoré požiadavky sa na nich vzťahujú. V súčasnosti sa prijímajú ďalšie iniciatívy s cieľom lepšie využívať internet na zjednodušenie a zlepšenie uplatňovania regulačných požiadaviek v prospech orgánov verejnej správy, podnikov, ako aj spotrebiteľov. Na základe skúseností s energetickými štítkami, ktoré sa v súčasnosti jednotne prezentujú v rámci predaja on-line, sa podobný prístup skúma napríklad v oblasti informácií o potravinách pre spotrebiteľov. Právne predpisy v oblasti poskytovania informácií o potravinách spotrebiteľom obsahujú výnimky, menej prísne režimy pre menšie množstvá a maloobchodných predajcov[14] a ustanovenia o odchýlkach, na základe ktorých môžu členské štáty prispôsobiť ustanovenia o označovaní osobitným potrebám MSP[15]. V právnych predpisoch sa takisto počíta s jedným štandardným dátumom uplatňovania týkajúcim sa nových opatrení v každom kalendárnom roku a s veľkorysými prechodnými opatreniami. Týmto celým úsilím by malo zabezpečiť uľahčenie lepšieho vykonávania v rámci existujúceho právneho rámca. • Opatrenia prijaté zákonodarcom Od októbra 2013 prijal zákonodarca (Parlament a Rada) viacero dôležitých návrhov na zjednodušenie a zníženie záťaže: prostredníctvom zmenenej smernice o uznávaní odborných kvalifikácií sa zjednoduší postup uznávania a uľahčí sa prístup k informáciám[16]; v novom právnom rámci pre verejné obstarávanie sa uvádzajú opatrenia, prostredníctvom ktorých sa dosiahne, že verejné obstarávanie bude jednoduchšie a administratívna záťaž menšia, a podporuje sa elektronické verejné obstarávanie. Prostredníctvom nového nariadenia o tachografoch sa znižuje administratívna záťaž a zlepšuje sa presadzovanie prostredníctvom zavedenia tzv. digitálnych tachografov prepojených so systémami satelitnej navigácie a kontrolnými orgánmi. Z rozsahu pôsobnosti právnych predpisov v sociálnej oblasti a pravidiel o tachografoch sa vyňali vozidlá s hmotnosťou nižšou než 7,5 tony, ktoré jazdia v obmedzenom rozsahu 100 km od sídla činnosti remeselníkov, s cieľom vyhovieť osobitnej situácii remeselníkov. Prostredníctvom týchto návrhov by sa mali dosiahnuť výrazné úspory nákladov pre MSP. Napríklad prostredníctvom nariadenia o zjednodušení prospektu a požiadavkách na uverejnenie v súvislosti s vnútorným trhom pre cenné papiere[17] by sa dosiahli úspory vo výške 20 % alebo v rozsahu od 20 000 do 60 000 EUR za prospekt. Právne predpisy týkajúce sa digitálneho tachografu[18] by sa spájali so znížením nákladov o 20 % alebo spolu o 415 miliónov EUR. Verejné obstarávanie: Vo februári tohto roka sa prijali nové smernice o verejnom obstarávaní, ktoré nadobudnú účinnosť od apríla 2016. Prostredníctvom týchto smerníc sa podporuje intenzívnejšie používanie elektronického verejného obstarávania a ďalšie opatrenia na zníženie regulačnej záťaže a zjednodušenie prístupu MSP prostredníctvom obmedzenia požiadaviek na predkladanie pravých dokladov a podpory menších balíkov obstarávania. Napríklad v odhadoch Komisie sa uvádza, že zvýšením používania vlastnej certifikácie by sa mohla znížiť administratívna záťaž podnikov o 169 miliónov EUR[19], celkové úspory prostredníctvom elektronického verejného obstarávania by mohli predstavovať 5 – 20 % nákladov na obstarávanie[20]. Súčasne existujú aj prípady, keď nebolo možné dosiahnuť úspory nákladov, ktoré sa plánovali vo fáze posúdenia vplyvu, a to z dôvodu zmien legislatívnych postupov, ako napríklad v prípade registrácie výrobcu v súvislosti s odpadom z elektrických a elektronických zariadení[21]. Zákonodarca nepodporil zjednodušenia zahrnuté v environmentálnych návrhoch týkajúcich sa prepravy odpadu a posudzovania vplyvov na životné prostredie[22]. Boj proti oneskoreným platbám v rámci obchodných transakcií, účtovné požiadavky spoločností, zhromažďovanie štatistických údajov[23], koordinácia v oblasti DPH a zjednodušenie povinností v oblasti DPH predstavujú takisto oblasti, v ktorých členské štáty odmietali znížiť záťaž, pričom sa odvolávali na subsidiaritu alebo dodatočné odôvodnenia vnútroštátnych politík. Okrem toho zákonodarca ešte stále rozhoduje o prijatí viacerých dôležitých návrhov na zjednodušenie s výraznými úsporami: napríklad návrh Komisie na spoločný súbor pravidiel na výpočet daňového základu dane z príjmu právnických osôb, prostredníctvom ktorého by sa výrazne znížili náklady na dodržiavanie daňových predpisov podnikov pôsobiacich na jednotnom trhu[24]. Takisto existujú ďalšie prípady, keď výsledkom súčasných diskusií v rámci legislatívneho postupu by mohlo byť zníženie odhadovaných úspor. Napríklad existuje riziko, že úspory pre podniky, ktoré sa odhadujú na 15 miliárd EUR ročne a ktoré sa uvádzajú v návrhu Komisie na štandardné európske priznanie DPH, sa výrazne znížia, ak sa prijmú niektoré zmeny, o ktorých sa rokuje v Rade. • Opatrenia prijaté členskými štátmi Členské štáty majú dôležitú úlohu načas vykonávať a v plnom rozsahu uplatňovať právne predpisy EÚ. V tejto súvislosti orgány členských štátov rozhodnú o využití možností na zjednodušenie, ktoré ponúkajú právne predpisy EÚ, a zabezpečia, aby sa právne predpisy EÚ uplatňovali na národnej, regionálnej a miestnej úrovni čo najefektívnejšie a najúčinnejšie. Odhaduje sa, že až tretina administratívnej záťaže spájaná s právnymi predpismi EÚ pochádza z vnútroštátnych vykonávacích opatrení[25]. Príkladom značných odchýlok v praxi členských štátov je oblasť verejného obstarávania, v ktorej sa pri poslednom hodnotení zistilo, že zvyčajná lehota trvania postupu verejného obstarávania sa pohybovala od 11 do 34 týždňov, zatiaľ čo priemerné náklady práce v osobodňoch sa medzi jednotlivými členskými štátmi líšili o faktor 4[26]. Ďalším príkladom je proces posudzovania vplyvu na životné prostredie, ktorého priemerné trvanie v členských štátoch sa pohybuje od menej ako 5 mesiacov do 27 mesiacov a priemerné priame náklady pre developerov sa pohybujú v rozmedzí od menej ako 4 000 EUR do 200 000 EUR za projekt. Začiatkom roka 2014 nadobudlo účinnosť niekoľko návrhov na zjednodušenie v oblastiach presadzovania práv duševného vlastníctva colnými orgánmi a prijímania elektronického odpadu. Prostredníctvom nariadenia o presadzovaní práv duševného vlastníctva[27] sa zníži administratívna záťaž a nálady, umožní sa lepšie riadenie rizík a zlepší sa presadzovanie práv duševného vlastníctva. V smernici o odpade z elektrických a elektronických zariadení[28] sa uvádza výnimka, a to že malé maloobchodné predajne nie sú povinné brať naspäť elektrický a elektronický odpad. Je dôležité, aby všetky členské štáty v plnom rozsahu vykonávali a využívali ustanovenia o zjednodušení a znížení záťaže uvedené v týchto návrhoch. Existujú však závažné príklady, keď členské štáty nevyužili možnosti zjednodušenia, ktoré ponúkajú právne predpisy EÚ, alebo prostredníctvom vnútroštátnych úprav sa zvyšuje záťaž v oblastiach, na ktoré sa priamo nevzťahujú právne predpisy EÚ. Týka sa to napríklad oblasti potravinovej bezpečnosti, keď sa nie vždy uplatňujú voliteľné menej prísne režimy pre malé podniky[29], oblasti nákladnej cestnej dopravy, keď sa prostredníctvom niektorých vnútroštátnych požiadaviek na zaznamenávanie času jazdy v prípade ľahkých úžitkových vozidiel v oblastiach, na ktoré sa nevzťahujú právne predpisy EÚ, zvýšila regulačná záťaž pre malé spoločnosti[30] a oblasti účtovných požiadaviek spoločností[31]. Značný prínos pre MSP by malo tiež úplné využívanie pružnosti členskými štátmi, ktorá je možná v zmysle nariadenia o spôsobe poskytovania informácií o potravinách spotrebiteľom. Komisia bude monitorovať skutočnosť, ako členské štáty vykonávajú tieto a všetky ostatné opatrenia programu REFIT, a uvedie tento aktuálny stav v budúcom vydaní svojej hodnotiacej tabuľky plánovanom na rok 2015[32]. Aj keď Komisia úzko spolupracuje s členskými štátmi na vykonávaní acquis vo všetkých odvetviach, spolu s intenzívnejším zameraním na regulačnú vhodnosť sa rozvinulo monitorovanie horizontálnych regulačných vplyvov. Začalo sa napríklad v rámci programu na znižovanie administratívnej záťaže (ABR+), v rámci ktorého sa Komisia zaoberá možnosťami členských štátov v oblasti vykonávania v súvislosti s 12 najpokročilejšími prioritnými opatreniami[33] prijatými v rámci programu na znižovanie administratívnej záťaže v období rokov 2007 a 2012[34]. Cieľom tohto uplatňovania je výmena najlepších postupov v oblasti vykonávania a overenie, či sa skutočne dosiahlo odhadované zníženie administratívnej záťaže. Z počiatočných zistení vyplýva, že v niektorých členských štátoch možno potvrdiť odhady úspor v oblastiach Intrastat, prieskumu priemyselnej výroby a digitálnych tachografov. Zaznamenali sa však problémy v súvislosti so získaním dostatočných a spoľahlivých kvantitatívnych údajov a štatistík a získalo sa relatívne málo príkladov najlepších postupov vykonávania a možností na ďalšie zjednodušenie na vnútroštátnej úrovni. Skupina na vysokej úrovni pozostávajúca z národných expertov na reguláciu pevne podporila túto spoluprácu medzi Komisiou a členskými štátmi, pokiaľ ide o skúmanie skutočného praktického vplyvu právnych úprav EÚ. Komisia naďalej spolupracuje s členskými štátmi a zainteresovanými stranami s cieľom vytvoriť spoľahlivejšie informácie o vplyve právnych úprav EÚ. Na základe výsledkov tejto činnosti sa vytvorí budúca hodnotiaca tabuľka programu REFIT. III. Budúce iniciatívy v rámci programu REFIT Na zabezpečenie vhodnosti právnych predpisov EÚ na príslušné účely je nevyhnutné stále úsilie. Komisia preto vykonáva program REFIT ako priebežný program a prednedávnom aktualizovala mapovanie a skríning uplatňovania korpusu právnych predpisov EÚ, ktoré sa v rámci programu REFIT vykonalo prvýkrát v roku 2013. Zohľadnili sa takisto pripomienky a návrhy rôznych zainteresovaných strán k programu Komisie REFIT doručené od októbra 2013[35]. Komisia sa na základe tejto analýzy domnieva, že nové iniciatívy na zjednodušenie a zníženie záťaže sú odôvodnené v niekoľkých oblastiach. Ide o iniciatívy na zjednodušenie právnych predpisov EÚ v oblasti dokladov totožnosti a cestovných dokladov, vytvorenia novej komplexnej štruktúry podnikovej štatistiky (pozri ďalej), rozšírenia jednotného kontaktného miesta v oblasti DPH na všetky dodávky podnikov súkromným spotrebiteľom[36]spolu s vytvorením webového portálu o európskej DPH s cieľom informovať podniky o vnútroštátnych a európskych pravidlách v oblasti DPH, a kodifikácie právnych predpisov o zozname požiadaviek na udelenie víz v prípade tretích krajín[37]. Nová štruktúra podnikovej štatistiky EÚ: Komisia sa usiluje zefektívniť referenčný rámec a zjednodušiť zhromažďovanie údajov pre podnikovú štatistiku. Na základe sťažností podnikov sa začal projekt týkajúci sa obchodu v rámci EÚ (SIMSTAT). Prostredníctvom tohto projektu sa budú testovať nové postupy zhromažďovania údajov, a tak by sa malo umožniť lepšie použitie zhromaždených štatistických údajov, a teda zjednodušenie a zníženie povinností podnikov podávať správy. Tento nákladovo efektívny prístup by sa mohol uplatniť v ďalších štatistických oblastiach (napr. štatistiky o nadnárodných podnikoch, medzinárodnom obchode so službami a priamych zahraničných investíciách) a plne sa rozvinie, ak sa v rámci širšieho rámcového nariadenia o integrácii podnikovej štatistiky (FRIBS) dosiahnu pozitívne výsledky testov. Komisia pripraví zrušenie právnych predpisov v ďalších oblastiach: označovanie energetickými štítkami[38], ceny a podmienky dopravy[39], spoločná poľnohospodárska politika a v súvislosti so štandardizovaným podávaním správ v oblasti životného prostredia. Okrem toho Komisia takisto práve vykonáva skríning acquis, pokiaľ ide o policajnú spoluprácu a súdnu spoluprácu v trestnoprávnych veciach, s cieľom určiť akty, ktoré bude možné zrušiť v súvislosti s uplynutím prechodnej lehoty stanovenej v zmluvách[40]. Komisia sa domnieva, že stiahnutie návrhov, ktoré sa nedostanú do legislatívneho postupu, s cieľom umožniť nový začiatok alebo alternatívne spôsoby dosiahnutia stanoveného legislatívneho cieľa predstavuje dobré legislatívne riadenie. Výsledkom dôkladnej kontroly všetkých návrhov, o ktorých zákonodarca ešte rokuje, je určenie ďalších návrhov, ktoré sú buď zastarané, alebo nemajú podporu zákonodarcu, a preto by sa mali navrhnúť na stiahnutie. Ide o návrhy týkajúce sa systémov náhrad pre investorov, poplatkov na zaistenie bezpečnostnej ochrany letectva, tehotných pracovníčok[41], fondu na kompenzáciu škôd vzniknutých v dôsledku znečistenia ropnými látkami a vyňatia mikropodnikov z niektorých ustanovení týkajúcich sa hygieny potravín, hoci by toto vyňatie menším podnikom prinieslo značné výhody[42]. Vzhľadom na časové okolnosti týkajúce sa nového zákonodarcu sa súčasná Komisia zameria na hlavné otázky v roku 2014. Komisia preskúmala svoj program plánovania a rozhodla sa zachovať len najdôležitejšie otázky. Komisia plánuje v strednodobom horizonte začať niekoľko nových hodnotení a kontrol vhodnosti v súčasnosti platných nariadení EÚ a uplatňovania predpisov vyplývajúcich zo zmluvy vrátane predpisov týkajúcich sa ochrany spotrebiteľa v prípade časovo vymedzeného užívania ubytovacích zariadení, omeškania platieb, právneho rámca pre predbalenie, systému dizajnov v EÚ, smernice o prospekte, uplatňovania zásady vzájomného uznávania s cieľom zlepšiť jeho fungovanie na vnútornom trhu[43], zachytávania a ukladania oxidu uhličitého a emisií CO2 ľahkých úžitkových vozidiel a osobných vozidiel, telekomunikácií a právnych predpisov týkajúcich sa neoprávneného vstupu, prechodu a pobytu[44]. V ďalších kľúčových oblastiach, v ktorých sa pripravuje širšie preskúmanie politiky, ako je jednotný digitálny trh, bude dôležité určiť zvyšné prekážky a posúdiť regulačný rámec, pokiaľ ide o náklady a potenciál zjednodušenia[45]. S týmito druhmi činností sa spája jasný aspekt programu REFIT. Všetky nové iniciatívy sa orientačne uvádzajú v pracovnom dokumente útvarov Komisie a musia sa potvrdiť v pracovnom programe Komisie na rok 2015. Právne predpisy týkajúce sa chemických látok: Komisia sa domnieva, že v záujme ďalšieho uľahčenia vykonávania právnych predpisov týkajúcich sa chemických látok, najmä nariadenia REACH, a uvažovania o osobitných oblastiach, v ktorých možno zjednodušiť pravidlá a znížiť záťaž, je nevyhnutné stále úsilie na úrovni EÚ, členských štátov a zainteresovaných strán. To sa musí vykonávať tak, aby sa dosiahla vysoká úroveň ochrany zdravia a životného prostredia a aby sa súčasne presadzovala konkurencieschopnosť a inovácie európskeho priemyslu v tejto oblasti, ako aj voľný pohyb tovaru na vnútornom trhu. V rámci revízie nariadenia REACH[46], ktorú vykonala Komisia v roku 2013, sa určila potreba vykonať niektoré úpravy, dospelo sa však k pozitívnemu záveru o fungovaní tohto právneho predpisu a k tomu, že teraz nie sú potrebné zmeny. Komisia ale uznáva, že je potrebné znížiť finančnú a administratívnu záťaž nariadenia REACH na MSP a zlepšiť jeho vykonávanie na všetkých úrovniach. Na tento účel sa už vykonalo viacero nápravných opatrení vrátane výrazného zníženia poplatkov. V roku 2014 sa prijímajú nové opatrenia: konkrétna pomoc malým a stredným podnikom, aby dodržali lehotu na registráciu malých objemov výroby stanovenú na rok 2018; určenie účinnejších spôsobov riadenia látok vzbudzujúcich veľmi veľké obavy a určenie alternatív k nebezpečným chemickým látkam; zlepšenie komunikácie s MSP a analýza vplyvov nariadenia REACH na MSP a na konkurencieschopnosť a inovácie. V strednodobom horizonte sa uvažuje o ďalších opatreniach na zlepšenie postupu povoľovania chemických látok s cieľom dosiahnuť jeho väčšiu predvídateľnosť pre podniky. Ide napríklad o opatrenia týkajúce sa zníženia frekvencie zmien zoznamu látok, na ktoré sa povolenie vzťahuje, zjednodušenie postupu povolenia v niektorých osobitných prípadoch predstavujúcich nízke riziko a dôkladnejšie posúdenie sociálno-hospodárskych vplyvov v prípade začlenenia nových látok do zoznamu povolení[47]. Je dôležité, aby priemysel a členské štáty zohrávali aktívnu úlohu vo vykonávaní nariadenia REACH. Môže ísť napríklad o zvýšenie kapacity národných asistenčných pracovísk a/alebo obchodných komôr, ktoré poskytujú poradenstvo pri vykonávaní nariadenia REACH, ako aj zabezpečenie lepšej úrovne koordinácie medzi členskými štátmi a v rámci nich. V roku 2014 sa začne súbor iniciatív týkajúcich sa regulačnej vhodnosti odvetvia chemických látok vrátane posúdenia kumulatívnych nákladov a kontroly vhodnosti väčšiny najdôležitejších právnych predpisov v oblasti chemických látok iných ako nariadenie REACH. Závery týkajúce sa jednotlivých prvkov tejto činnosti vrátane prebiehajúceho hodnotenia právnych predpisov v oblasti ochrany zdravia a bezpečnosti pri práci a výsledky predchádzajúceho preskúmania nariadenia REACH poskytnú úplný obraz a prehľad budúcich možností zlepšenia regulačnej vhodnosti v tejto oblasti. Komisia vyzýva zainteresované strany a členské štáty, aby spoločne uvažovali o týchto otázkach a prispeli k vytvoreniu hodnotiacej správy plánovanej na rok 2016. IV. Horizontálne opatrenia Program REFIT je súčasťou širšej politiky Komisie v oblasti inteligentnej regulácie, ktorá zahŕňa takisto regulačné nástroje posúdenia vplyvu, konzultácie so zainteresovanými stranami a hodnotenie. Komisia sa zaviazala ďalej posilňovať tieto nástroje a ostatné horizontálne opatrenia vrátane väčšieho zamerania na posúdenie nákladov a prínosov regulácie a zníženie administratívnych povinností, ako sú požiadavky na podávanie správ[48]. • Posúdenie vplyvu Systém Komisie na posúdenie vplyvu funguje v ranej fáze politického cyklu, keď sa tvoria nové návrhy s cieľom vytvoriť informačnú základňu pre informovanú tvorbu politík a zabezpečiť, aby boli návrhy Komisie v súlade so zásadami subsidiarity a proporcionality. Systém sa od svojho vytvorenia v roku 2002 stále posilňuje a zlepšuje, napríklad v roku 2009 sa uverejnili revidované usmernenia a doplňujúce usmernenia v rôznych oblastiach (konkurencieschopnosť a mikropodniky, základné práva, sociálny a územný vplyv). Informačná základňa – lepšie údaje a vedecké poradenstvo – v procese posudzovania vplyvu sa neustále posilňuje. Komisia v roku 2013 zaviedla do svojich správ o posúdení vplyvu štandardné dvojstranové zhrnutie s cieľom umožniť rýchle určenie výsledkov posúdenia vplyvu vrátane prínosov a nákladov. Na základe získaných skúseností (viac než 350 posúdení vplyvu od roku 2010) sa Komisia zaviazala aktualizovať svoje usmernenia týkajúce sa posúdenia vplyvu a prostredníctvom verejných konzultácií, ktoré sa začnú v júni 2014, sa bude usilovať získať názory zainteresovaných strán. • Hodnotenie ex post V rámci systematického hodnotenia ex post právnych úprav EÚ sa overí, či sa dosiahli predpokladané výsledky a vplyv právnych úprav EÚ. Plánovanie hodnotení sa zlepšilo prostredníctvom uverejnenia plánu hodnotení na webovej stránke www.ec.europa.eu[49]. V období od novembra 2013 do februára 2014 Komisia vykonala verejné konzultácie o svojich nových usmerneniach pre hodnotenie s cieľom viac posilniť politiku a postup hodnotenia. Výsledky budú predstavovať základ pre nastávajúcu revíziu usmernení pre hodnotenie[50]. Jej súčasťou bude odkaz na kontrolu vhodnosti, ktorá sa zaviedla v roku 2010 ako komplexné posúdenie politík, v rámci ktorého sa posudzuje súlad a súdržnosť medzi regulačnými oblasťami a v rámci týchto oblastí a otázka, či je na tento účel vhodný väčší regulačný rámec pre celú oblasť politiky. Odvtedy sa dokončila kontrola vhodnosti v niektorých oblastiach politiky, ako sú životné prostredie (politika EÚ v oblasti sladkých vôd), zamestnanosť a sociálna politika (informovanie a porady so zamestnancami), priemyselná politika (typové schválenie motorových vozidiel) a doprava (vnútorný letecký trh)[51], a na jej základe sa mohlo pripraviť niekoľko legislatívnych návrhov na zjednodušenie a zníženie záťaže[52]. • Konzultácie so zainteresovanými stranami Na základe dialógu s občanmi, sociálnymi partnermi a ostatnými zainteresovanými stranami z podnikateľského sektora a občianskej spoločnosti možno zabezpečiť, aby tvorba právnych predpisov EÚ bola transparentná, dobre zameraná a koherentná. Konzultácie so sociálnymi partnermi a ostatnými zainteresovanými stranami sú zakotvené v zmluvách a sú veľmi dôležité, pokiaľ ide o určenie otázok proporcionality a subsidiarity[53]. Komisia vykonáva konzultácie v každej fáze cyklu politík. V záujme ďalšieho posilňovania kvality, rozsahu a zamerania konzultácií bude Komisia naďalej zlepšovať plánovanie konzultácií prostredníctvom prípravy konzultačných stratégií vo fáze prípravy politiky a stáleho uverejňovania svojho plánovania hodnotenia. Komisia uverejní vnútorné usmernenia, aby svojim zamestnancom, ktorí vykonávajú konzultácie so zainteresovanými stranami mimo inštitúcií EÚ, poskytla poradenstvo a podporu s cieľom zlepšiť kvalitu konzultácií. Tieto usmernenia, skôr než ich Komisia prijme, budú predmetom verejných konzultácií. Komisia bude takisto pokračovať vo svojom úsilí o rozšírenie pôsobnosti svojich konzultácií prostredníctvom väčšej jazykovej dostupnosti a v rámci rozpočtových obmedzení. Komisia podporí využívanie konzultácií pri hodnoteniach a kontrolách vhodnosti prostredníctvom uplatňovania minimálnych noriem pre konzultácie, ktoré sa už v súčasnosti využívajú na účely posúdení vplyvu[54]. Komisia bude odporúčať, aby agentúry pri vykonávaní konzultácií uplatňovali minimálne normy. Komisia v súčasnosti takisto uvažuje o tom, ako zlepšiť verejné konzultácie o vykonávacích a delegovaných aktoch. Komisia prijme opatrenia na zlepšenie spätnej väzby. Zainteresované strany už môžu reagovať na plánovanie konzultácií na webovej lokalite Váš hlas v Európe[55] a na plány činnosti, ktoré Komisia uverejňuje ako včasné informácie o svojich legislatívnych zámeroch. Nedávno sa zaviedol elektronický systém varovania[56]. Vyvinie sa úsilie o zlepšenie webových stránok s cieľom umožniť tieto pripomienky a spätnú väzbu. Jednotlivé odpovede od zainteresovaných strán sa zvyčajne uverejnia do 15 pracovných dní od skončenia konzultácií a súhrnná správa sa uverejní najneskôr v deň, keď Komisia prijme návrh. Niektoré členské štáty takisto systematicky zbierajú pripomienky a návrhy zainteresovaných strán, ktoré môžu poskytnúť hodnotné vstupy k úsiliu Komisie o regulačnú vhodnosť na európskej úrovni. Komisia takisto plánuje predložiť návrhy s cieľom rozšíriť svoju pôsobnosť na sociálnych partnerov a zainteresované strany, a najmä na malé a stredné podniky (MSP), prostredníctvom priameho kontaktu na konferenciách v členských štátoch a konzultácií prostredníctvom európskych a vnútroštátnych združení MSP a siete Enerprise Europe Network. • Meranie regulačných nákladov a prínosov Dôležitým aspektom inteligentnej regulácie je meranie nákladov a prínosov. Komisia nedávno uverejnila výsledky externej štúdie o metódach posúdenia nákladov a prínosov regulácie, ktoré poskytnú vstup k aktualizácii usmernení pre posúdenie vplyvu[57]. Kontrola vhodnosti a hodnotenie ex post sa takisto zameriavajú na meranie regulačných nákladov a prínosov. Komisia vykonáva posúdenia kumulatívnych nákladov s cieľom posúdiť rôzne regulačné náklady, ktoré vznikli v konkrétnych priemyselných odvetviach. Dokončili sa už dve posúdenia kumulatívnych nákladov v odvetví ocele a hliníka[58], začalo sa posúdenie kumulatívnych nákladov v oblasti chemického priemyslu a v súvislosti s odvetvím lesného hospodárstva, keramiky a skla a stavebníctva sa plánuje viac činnosti. Prostredníctvom posúdení kumulatívnych nákladov možno vykonať posúdenie rôznych kľúčových faktorov nákladov v rámci celého odvetvia. Posúdenie kumulatívnych nákladov nemôže predstavovať jediný základ pre politické odporúčania, keďže jeho rozsah pôsobnosti je obmedzený a je zamerané viac na regulačné náklady než na prínosy. Výsledky tohto posúdenia sa použijú pri hodnoteniach, kontrolách vhodnosti a posúdeniach vplyvu. Meranie regulačných nákladov na úrovni EÚ predstavuje osobitné výzvy, keďže odhadované náklady legislatívnych návrhov predložených Komisiou sa často upravujú prostredníctvom pozmeňujúcich návrhov v rámci legislatívneho postupu a závisia od spôsobu, ktorým ich členské štáty vykonávajú. Z toho vyplýva, že v prípade, keď sa návrhy v rámci legislatívneho cyklu zmenia, je nevyhnutné, aby Parlament a Rada aktualizovali posúdenie nákladov a prínosov[59]. Okrem toho presnosť merania nákladov a prínosov v rámci posúdenia vplyvu a hodnotenia ex post závisí od kvality údajov, ktoré poskytli členské štáty a zainteresované strany. Hodnotenie skutočných nákladov môže vo fáze ex post preukázať značné odlišnosti od fázy ex ante. Nadhodnotené môžu byť náklady, ako aj úspory nákladov[60]. Komisia vo svojich hodnoteniach ex post čoraz viac skúma, do akej miery zodpovedajú skutočné náklady a prínosy ich odhadom v posúdeniach vplyvu. • Požiadavky na podávanie správ Zníženie regulačnej záťaže možno dosiahnuť prostredníctvom zlepšenia efektívnosti, súdržnosti a súladu, ako aj zníženia požiadaviek na podávanie správ[61]. Komisia sa pri vytvorení nových návrhov usiluje minimalizovať požiadavky na podávanie správ a dosiahnuť súlad medzi jednotlivými požiadavkami. Parlament a Komisia by mali spolupracovať v rámci zjednodušenia a konsolidácie požiadaviek na podávanie správ, keďže požiadavky na podávanie správ sú často súčasťou legislatívneho postupu[62]. Na národnej, regionálnej a miestnej úrovni by sa mali takisto vykonať preskúmania s cieľom určiť povinnosti, ktoré presahujú požiadavky stanovené v právnych predpisoch EÚ. Vzhľadom na správy, ktoré sa jej podávajú a ktoré podáva, Komisia vykonala preskúmanie v oblasti životného prostredia[63] a ochrany zdravia a bezpečnosti pri práci[64]. K oblastiam, v ktorých sa požiadavky na podávanie správ zefektívnili, patrí politika súdržnosti a energetika[65]. V roku 2015 možno túto činnosť rozšíriť na ďalšie oblasti. V. Regulačná vhodnosť: spoločný cieľ Komisia víta záujem členských štátov a zainteresovaných strán o program REFIT, a najmä podporu Európskej rady a Európskeho parlamentu[66]. Komisia v októbri minulého roka uverejnila program REFIT a odvtedy sa prijal veľký počet pripomienok, návrhov a príspevkov členských štátov[67] a zainteresovaných strán. Posúdili sa v rámci aktualizácie regulačného skríningu, ktorý sa vykonal v roku 2014 v rámci programu REFIT, a uverejnili sa na webovej lokalite Komisie o inteligentnej regulácii s cieľom prispieť k ďalším spoločným úvahám, diskusii a opatreniam[68]. Komisia takisto víta, že zainteresované strany z podnikateľského sektora a občianskej spoločnosti potvrdili, že regulačná vhodnosť je nevyhnutná a dôležitá. V reakcii na obavy, ktoré vyjadrili niektoré zainteresované strany, Komisia opätovne potvrdzuje, že programom REFIT sa nespochybňujú ciele zavedených politík ani sa nevykonáva na úkor ochrany zdravia a bezpečnosti občanov, spotrebiteľov, pracovníkov alebo životného prostredia. Je dôležité zvýšiť informovanosť, aby všetky zainteresované strany videli prínosy, ktoré z programu REFIT vyplývajú, konkrétne že Komisia sa usiluje zabezpečiť, aby sa legislatívne opatrenia EÚ prijímali účinne a efektívne a na správnej úrovni, s jednoznačne preukázanou pridanou hodnotou EÚ. Zo skúseností s vykonávaním programu REFIT vyplýva, že regulačnú vhodnosť môžu dosiahnuť len spoločne európske inštitúcie, členské štáty (na národnej, regionálnej a miestnej úrovni) a zainteresované strany z podnikateľského sektora a občianskej spoločnosti. Regulačná vhodnosť by mala byť prioritou a všetky inštitúcie EÚ by mali posúdiť vplyvy svojich politických rozhodnutí, a to tak v prípravnej fáze, ako aj v legislatívnom postupe. Spolupráca s členskými štátmi je nevyhnutná na získanie údajov a posúdenie, či sa prostredníctvom právnych predpisov EÚ dosiahol očakávaný účinok. Národné parlamenty zohrávajú dôležitú úlohu aj pri poskytovaní informácií Komisii v ranom štádiu tvorby politiky a pri kontrole návrhov Komisie v rámci mechanizmu kontroly uplatňovania zásady subsidiarity[69]. Vstup sociálnych partnerov, zainteresovaných strán, MVO a verejnosti je takisto nevyhnutný s cieľom zachovať tempo inteligentnej regulácie. Toto spoločné úsilie bolo v posledných rokoch podporené prínosom, ktorý k programu inteligentnej regulácie poskytli dve skupiny na vysokej úrovni pre lepšiu právnu reguláciu a administratívnu záťaž. Komisia sa domnieva, že túto podporu a odborné znalosti možno najúčinnejšie spojiť do jednej skupiny, s revidovaným mandátom na posúdenie vplyvu právnych predpisov EÚ v členských štátoch, a tak sa dosiahnu výsledky, ktoré sa každý rok uverejnia prostredníctvom hodnotiacej tabuľky programu REFIT. Táto činnosť by takisto mohla prispieť k určeniu oblastí, ktoré sú už pripravené na posúdenie regulačnej vhodnosti, a takisto prispeje k hodnoteniu a kontrole vhodnosti vybraných kľúčových otázok. V nasledujúcich mesiacoch sa predloží návrh na vytvorenie novej skupiny na vysokej úrovni, ktorá bude spojená s budúcou činnosťou. VI. Závery a výhľad do budúcnosti Komisia sa od decembra 2012 riadi svojimi záväzkami týkajúcimi sa regulačnej vhodnosti. V tomto oznámení sa uvádzajú výsledky, ktoré sa v rámci programu REFIT dosiahli, a poukazuje sa na oblasti, na ktoré treba zamerať budúce úsilie. Zo skúseností s vykonávaním programu REFIT možno získať niekoľko ponaučení. Po prvé v súvislosti s inteligentnou reguláciou a regulačnou vhodnosťou je nevyhnutný pevný politický záväzok a príslušná úprava politík a postupov na všetkých úrovniach – v rámci Komisie, medzi európskymi inštitúciami a v členských štátoch. Regulačná vhodnosť nepredstavuje jednorazové rýchle riešenie ani test s označovaním správnych odpovedí. Vyžaduje si, aby sa orgánom verejnej správy udelil mandát a prostriedky na to, aby mohli tvoriť politiky na základe overených poznatkov, pričom je potrebná aktívna účasť sociálnych partnerov a zainteresovaných strán vo všetkých fázach politického cyklu – od posúdenia vplyvu po hodnotenie ex post. Po druhé je potrebné kontrolovať regulačné postupy. Výbor pre posudzovanie vplyvu zabezpečil dôležitú úlohu kontroly kvality. Táto úloha sa podporuje procedurálnymi pravidlami, prostredníctvom ktorých sa zabezpečilo, aby sa kolégiu predkladali na posúdenie len tie návrhy, ku ktorým je pripojené spoľahlivé posúdenie vplyvu. Európsky parlament a čoraz častejšie Rada zabezpečujú ďalšiu úroveň kontroly, pričom posudzujú spoľahlivosť posúdenia vplyvu, ktoré vykonala Komisia. To je jedinečná situácia – málo regulačných alebo správnych orgánov uplatňuje alebo podlieha tým istým úrovniam kontroly kvality ako Európska komisia. Niektorí navrhujú, aby sa vytvoril dodatočný vonkajší subjekt kontroly kvality. Komisia nepodporuje túto myšlienku, keďže by bola v rozpore s jej tvorbou politík a legislatívnou úlohou – aby Komisia mohla vytvoriť dobré a vyvážené návrhy, musí vykonať svoje vlastné posúdenie vplyvu. Keď Komisia uverejní svoje posúdenia, tieto posúdenia sú k dispozícii na verejnú kontrolu a pripomienky. Po tretie zo skúseností vyplýva, že číselné vyjadrenie – pokiaľ ide o náklady a prínosy – je nevyhnutnou súčasťou regulačného posúdenia. Takisto je však nevyhnutné uznať obmedzenia číselného vyjadrenia. Komisia systematicky skúma náklady a prínosy v rámci svojich posúdení vplyvu, ktoré sa integrovaným spôsobom zaoberajú hospodárskymi, sociálnymi a environmentálnymi vplyvmi. Keď je to možné, uvedie ich číselné vyjadrenie. Ani výpočet nákladov, ani výpočet prínosov nie je exaktná veda. Často nie sú k dispozícii potrebné údaje. Predpokladané náklady a prínosy uprednostňovanej možnosti, ktorá vyplynie z posúdenia vplyvu, sa budú zvyšovať alebo znižovať v závislosti od rozhodnutí, ktoré Európsky parlament a Rada prijmú v legislatívnom postupe a členské štáty vo vykonávaní. Skutočné náklady možno vypočítať len ex post. Vzhľadom na to by jedným stredobodom v rámci programu REFIT malo byť číselné vyjadrenie nákladov a prínosov v maximálnom možnom rozsahu počas celého regulačného cyklu prostredníctvom uplatňovania rámcov pre spoľahlivé monitorovanie a hodnotenie, ktoré sa preskúmajú a upravia v rámci každej významnej revízie právnych predpisov, a tak sa zabezpečí dostupnosť potrebných údajov, keď sa bude vykonávať posúdenie skutočných nákladov a prínosov. Po štvrté nevyhnutnosť dosiahnuť právnu istotu a predvídateľnosť spolu s časom, ktorý je potrebný na zmenu právnych predpisov na úrovni EÚ, predstavujú dôkaz proti rýchlym riešeniam a lákavým systémom obmedzenia právnych predpisov. S každou zmenou sú spojené náklady a nie vždy sa dostatočne berú do úvahy prechodné náklady na vykonanie zmeny. Náklady spojené so zmenou treba dôkladne zvážiť vzhľadom na náklady spojené s nečinnosťou. Po piate zistenie zbytočnej záťaže a nákladov zo strany subjektov, na ktoré sa právne predpisy priamo vzťahujú, môže byť dôležitým doplnkom kvantitatívneho posúdenia. Preto sú dôležité konzultácie a diskusia. Komisia so zreteľom na tieto zistenia a vzhľadom na budúcnosť bude naďalej uprednostňovať regulačnú vhodnosť a zachová jej tempo. Naďalej sa bude zameriavať na oblasti s významnou pridanou hodnotou EÚ, pričom bude dodržiavať zásady subsidiarity a proporcionality. V nasledujúcich mesiacoch dokončí prípravy na revíziu svojich usmernení pre posúdenie vplyvu, konzultácie so zainteresovanými stranami a hodnotenie. Komisia pevne zakotví program REFIT do svojich postupov. Komisia bude naďalej úzko spolupracovať s Parlamentom a Radou s cieľom zabezpečiť, aby sa v legislatívnom postupe potvrdil prínos zjednodušenia a zníženia záťaže a vyzýva zákonodarcu a všetky členské štáty, aby vytvorili dostatočnú kapacitu s cieľom prispieť k tomuto úsiliu v príslušných oblastiach a aby vykonali posúdenie vplyvu ex ante podstatných pozmeňujúcich návrhov týkajúcich sa návrhov Komisie v legislatívnom postupe[70]. Komisia bude takisto naďalej spolupracovať s členskými štátmi a zainteresovanými stranami, najmä v rámci programu ABR+, s cieľom potvrdiť odhadované úspory nákladov, určiť najlepšie postupy v oblasti vykonávania a zlepšiť kvalitu a zhromažďovanie údajov o regulačných nákladoch a prínosoch, ktoré sú potrebné na posúdenie vplyvu základnej regulácie EÚ[71]. Mala by sa posilniť spolupráca medzi Európskou komisiou a členskými štátmi v rámci hodnotenia a posúdenia regulačných nákladov a prínosov. Mala by sa začať spolupráca v rámci posúdenia vykonávania právnych predpisov EÚ na národnej, regionálnej a miestnej úrovni. Nové funkčné obdobia Parlamentu a Komisie, ktoré sa tento rok začínajú, ponúkajú všetkým inštitúciám EÚ možnosť posilniť svoj záväzok týkajúci sa inteligentnej regulácie a regulačnej vhodnosti. Komisia víta vstup, údaje a dôkazy sociálnych partnerov a zainteresovaných strán týkajúce sa aktuálneho stavu a výhľadu do budúcnosti v súvislosti s programom REFIT, ktorý je predmetom tohto oznámenia a sprievodného pracovného dokumentu útvarov Komisie. [1] SWD(2013) 401 final z 1. augusta 2013. [2] COM(2013) 685 final z 2. októbra 2013. [3] Z 23 návrhov, ktoré sa Komisia zaviazala vykonať s cieľom zjednodušiť a znížiť regulačnú záťaž, sa v roku 2013 prijali 2 a plánuje sa, že v roku 2014 sa prijme ďalších 15. [4] COM(2013) 721. [5] COM(2013) 794. [6] Podstatné prvky tohto skoršieho návrhu sa prevzali do návrhu na spoločnosť s jediným spoločníkom, ktorý sa prijal 9. apríla 2014. [7] Medzi návrhmi, ktoré sa v rámci programu REFIT stiahli, boli návrhy týkajúce sa podávania informácií o liekoch verejnosti, návrh nariadenia o európskej štatistike o vnímaní bezpečnosti v súvislosti s trestnou činnosťou, návrhy týkajúce sa právnej ochrany dizajnov, patentu Spoločenstva (výsledkom návrhu je posilnená spolupráca) a vodičských preukazov používaných ako karta vodiča. [8] Išlo o oblasti ochrany zdravia a bezpečnosti pri práci kaderníkov, chorôb svalovej a kostrovej sústavy, tabakového dymu v životnom prostredí a karcinogénov a mutagénov. [9] Ide o právne predpisy týkajúce sa klasifikácie, balení a označovania nebezpečných prípravkov, vedeckej spolupráce v rámci otázok týkajúcich sa potravín, štatistiky o oceliarskom priemysle, spolupráce medzi útvarmi finančných spravodajských jednotiek a dodatočnej montáže zrkadiel na ťažké nákladné vozidlá. [10] Túto prácu vykonáva skupina na vysokej úrovni pre lepšiu právnu reguláciu, pozostávajúca z vnútroštátnych odborníkov v oblasti regulácie. Táto skupina spolupracuje s Komisiou s cieľom preskúmať a vytvoriť program inteligentnej regulácie na úrovni EÚ a vnútroštátnej úrovni. [11] http://ec.europa.eu/enterprise/policies/sme/small-business-act/think-small-first/. [12] Nariadenie č. 1169/2011, uplatňuje sa od decembra 2014 s výnimkou povinného nutričného označovania, ktoré sa začne uplatňovať od decembra 2016. [13] http://ec.europa.eu/food/food/labellingnutrition/foodlabelling/proposed_legislation_en.htm. [14] Výnimky sa vzťahujú napr. na potraviny, ktoré predávajú priamo poľnohospodárske podniky alebo miestni maloobchodní predajcovia. Na ostatné prípady súvisiace s MSP sa uplatňujú menej prísne režimy, t. j. informácie o výživovej hodnote môžu byť založené na výpočte zo všeobecne zavedených a uznaných údajov, pričom sa zamedzí nákladnej laboratórnej analýze. [15] Na základe týchto ustanovení môžu členské štáty napríklad vyžadovať, aby sa informácie o látkach spôsobujúcich alergie alebo neznášanlivosť, ktoré sa vyskytujú v nebalených potravinách a podávajú v reštauráciách, poskytovali len ústne alebo na požiadanie. [16] Smernica 2013/55/EÚ, uverejnená 28. decembra 2013 (Ú. v. EÚ L 354). [17] Delegované nariadenie Komisie č. 862/2012. [18] Nariadenie Európskeho parlamentu a Rady (EÚ) č. 165/2014 zo 4. februára 2014 o tachografoch v cestnej doprave, ktorým sa ruší nariadenie Rady (EHS) č. 3821/85 o záznamovom zariadení v cestnej doprave a mení sa nariadenie Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy. [19] Smernice 2014/24/EÚ a 2014/25/EÚ: Prijatím vlastného vyhlásenia ako predbežného dôkazu a prístupu „víťazného uchádzača“ k listinným dôkazom by sa znížila administratívna záťaž spojená s verejným obstarávaním o 80 %. Pozri takisto posúdenie vplyvu: http://eur-lex.europa.eu/legal-content/EN/TXT/PDF/?uri=CELEX:52011SC1585&from=EN. [20] Verejní obstarávatelia a obstarávatelia, ktorí už prešli na elektronické verejné obstarávanie, bežne uvádzajú úspory v rozpätí od 5 do 20 %; zo skúseností takisto vyplýva, že investičné náklady možno získať späť veľmi rýchlo. Vzhľadom na veľkosť celkového trhu verejného obstarávania v EÚ by každých ušetrených 5 % mohlo do štátnej pokladnice navrátiť približne 100 miliárd EUR [Stratégia pre elektronické verejné obstarávanie – COM(2012) 179]. [21] Smernica 2012/19/EÚ: Očakáva sa, že výsledkom navrhovanej interoperability a prenosu údajov medzi vnútroštátnymi registrami výrobcov budú úspory nákladov pre výrobcov vo výške približne 66 miliónov EUR ročne. Zákonodarca neprijal tento aspekt návrhu Komisie. [22] Zákonodarca namietal proti povinnému jednému kontaktnému miestu na koordináciu a integráciu postupov posúdenia a opatreniam na urýchlenie rozhodovania v zmysle smernice o posudzovaní vplyvov určitých verejných a súkromných projektov na životné prostredie (2011/92/EÚ). Zákonodarca takisto nesúhlasil s povinnou elektronickou výmenou údajov v oblasti dopravy odpadov s odhadovanými ročnými úsporami pre podniky vo výške 44 miliónov EUR. [23] Pozri časť III: Nová štruktúra podnikovej štatistiky EÚ. [24] Od marca 2011 sa ešte neukončil legislatívny postup o návrhu Komisie na spoločný konsolidovaný základ dane z príjmov právnických osôb (CCCTB), COM(2011) 121. [25] COM(2009) 544: „Akčný program na znižovanie administratívnej záťaže v Európskej únii – plány na zníženie zaťaženia v jednotlivých odvetviach a opatrenia na rok 2009“. [26] http://ec.europa.eu/internal_market/publicprocurement/docs/modernising_rules/executive-summary_en.pdf. [27] Nariadenie č. 608/2013. [28] Smernica 2012/19/EÚ. [29] V rámci právnych predpisov EÚ v oblasti potravinovej bezpečnosti môžu orgány členských štátov prijať menej prísne režimy týkajúce sa niektorých investícií pre malé podniky v odvetví spracovania mäsa. [30] V právnych predpisoch EÚ sa stanovuje povinnosť zaznamenávať čas jazdy v prípade ľahkých úžitkových vozidiel s hmotnosťou vyššou než 3,5 tony a vynímajú sa remeselníci, ktorí jazdia na miestnej úrovni vo vozidlách s hmotnosťou do 7,5 tony, kým v niektorých vnútroštátnych právnych predpisoch sa stanovuje povinnosť zaznamenávať čas jazdy v prípade vozidiel s hmotnosťou vyššou než 2,8 tony. [31] Smernica 2006/46/ES. [32] V prvom vydaní hodnotiacej tabuľky REFIT, ktoré sa predložilo spolu s týmto oznámením, sa ešte neuvádzajú informácie o vykonávaní členskými štátmi. [33] 1. umožniť, aby viac MSP využívalo zjednodušený režim účtovníctva/auditu – smernica 2006/46/ES zo 14. júna 2006; 2. umožniť členským štátom vyňať mikropodniky z niektorých ustanovení smerníc o účtovníctve smernica 2012/6/EÚ zo 14. marca 2012; 3. zjednodušenie a zefektívnenie systému oznamovania v prípade dopravy odpadu list Komisie s odporúčaniami členským štátom z júla 2010; 4. len víťazný podnik je povinný predložiť doklady preukazujúce spôsobilosť ako uchádzač vo verejnom obstarávaní KOM(2011) 896; 5. zníženie počtu respondentov v rámci zostavovania štatistík o obchode v EÚ – nariadenie č. 638/2004 z 31. marca 2004; 6. obmedzenie požiadaviek na podávanie správ o priemyselnej výrobe v EÚ nariadenie Rady č. 3924/91 z 19. decembra 1991 a nariadenie Komisie č. 36/2009 z 11. júla 2008; 7. potlačenie dodatočných požiadaviek na fakturáciu a umožnenie širšieho použitia elektronickej fakturácie smernica Rady 2010/45/EÚ z 13. júla 2010; 8. potlačenie povinnosti vyplniť v rámci postupu vrátenia DPH papierový formulár v jazyku členského štátu, v ktorom sa daň vracia smernica Rady 2008/9/ES z 12. februára 2008; 9. digitálny tachograf (najmä zavedenie digitálnych tachografov a zjednodušenie používania digitálnych tachografov, so zreteľom na budúce rozšírenie výnimky malých remeselných podnikov z požiadavky na tachograf a ďalšie zjednodušenia – nariadenie č. 3821/85 z 19. júla 2011; 10. zrušenie oznámenia cien dopravy/zrušenie povinnosti mať dokumentáciu na palube nariadenie Rady č. 569/2008 (ktorým sa mení nariadenie č. 11/60) z 12. júla 2008; 11. zjednodušenie povinností v prípade nákladnej a osobnej cestnej dopravy – nariadenie č. 1071/2009 z 21. októbra 2009 a nariadenie č. 1072/2009 z 21. októbra 2009 a 12. zjednodušenie označovania vajec – nariadenie Európskeho parlamentu a Rady (EÚ) č. 1308/2013 zo 17. decembra 2013. [34] Pozri záverečnú správu o programe znižovania administratívnej záťaže v SWD(2012) 423 final. [35] Komisii doručili pripomienky a návrhy orgánov členských štátov (FI, DE, NL, UK), zainteresovaných podnikov, odborových zväzov a ďalších organizácií občianskej spoločnosti. Príslušné informácie sa uvádzajú na webovej lokalite Komisie o inteligentnej regulácii: http://ec.euro.pa.eu/smart-regulation/refit/index_en.htm. [36] Cieľ iniciatívy je odstrániť prekážky cezhraničného obchodu a zabezpečiť vrátenie DPH v členských štátoch prostredníctvom zjednodušenia európskeho systému DPH a zabezpečenia jeho neutrality a väčšej spoľahlivosti. [37] Ďalšie iniciatívy zahŕňajú preskúmanie právnych predpisov o otázkach jadrovej energie, návrh v oblasti núdzových cestovných dokladov a preskúmanie nariadení o dovoze textilných výrobkov a položkách s dvojakým použitím. [38] Označovanie elektrických chladničiek a mrazničiek pre domácnosť (smernica č. 2003/66), umývačiek riadu pre domácnosť (smernica č. 1999/9) a práčok pre domácnosť (smernica č. 1995/12) v nadväznosti na prijatie nových vykonávacích opatrení. [39] Nariadenie Rady č. 11 týkajúce sa odstránenia diskriminácie v oblasti cien a podmienok dopravy pri uplatňovaní článku 79 ods. 3 Zmluvy o založení Európskeho hospodárskeho spoločenstva zo 16. augusta 1960. [40] Protokol 36 o prechodných ustanoveniach, článok 10. [41] KOM(2008) 600/4. [42] KOM(2007) 90 v konečnom znení. [43] Na základe výzvy Rady z decembra 2013, aby sa do polovice roka 2015 podali správy o uplatňovaní zásady vzájomného uznávania (pozri: http://www.consilium.europa.eu/uedocs/cms_data/docs/pressdata/en/intm/139846.pdf). [44] Ďalšie oblasti zahŕňajú obchodné normy pre teľacie mäso, pravidlá označovania hovädzieho mäsa, program pre najvzdialenejšie regióny, smernicu o kvalite palív (po tom, ako bude transponovaná a bude sa v plnom rozsahu vykonávať), zásoby ropy, nariadenie o kontrole rybárstva, jadrovú bezpečnosť, štandardizáciu, znečistenie azbestom, testovanie na zvieratách, strategické environmentálne hodnotenie, riziká záplav, prchavé organické zlúčeniny, poistenie (po tom, ako sa získajú dostatočné skúsenosti s vykonávaním), odbornú prípravu, kvalifikáciu a licencie v oblasti cestnej dopravy, námornej dopravy a bezpečnosti, prístavné zberné zariadenia na lodný odpad, elektronickú fakturáciu DPH a minimálny režim jednotného kontaktného miesta, ako aj priemyselné odvetvia stavebníctva, sklárstva a keramiky. [45] Bude to zahŕňať preskúmanie právnych predpisov o službách on-line – smernice 98/84/ES o právnej ochrane služieb založených na podmienenom prístupe alebo pozostávajúcich z podmieneného prístupu a smernice 2000/31/ES o určitých právnych aspektoch služieb informačnej spoločnosti na vnútornom trhu, najmä o elektronickom obchode. [46] COM(2013) 49 a jeho sprievodný dokument SWD(2013) 25. [47] Ďalšie informácie sú uvedené v sprievodných pracovných dokumentoch útvarov Komisie. [48] Pozri COM(2012) 746. [49] Pozri webovú lokalitu Komisie o inteligentnej regulácii: http://ec.europa.eu/smart-regulation/evaluation/index_en.htm. [50] V súvislosti s týmito verejnými konzultáciami bolo doručených 53 reakcií verejných orgánov, zainteresovaných strán a občanov. Budú uverejnené spolu so súhrnnou správou na webovej lokalite Komisie o inteligentnej regulácii: http://ec.europa.eu/smart-regulation/index_en.htm. [51] Záverečné správy sú k dispozícii na stránke http://ec.europa.eu/smart-regulation/evaluation/documents_sk.htm. [52] T. j. výsledkom kontroly vhodnosti v oblasti informovania a porád so zamestnancami by mohla byť konsolidácia 3 smerníc, so zreteľom na výsledky konzultácií so sociálnymi partnermi, na základe kontroly vhodnosti v oblasti typového schválenia motorových vozidiel sa vykoná revízia rámcovej smernice 2007/46/ES, pozri úplné informácie uvedené v hodnotiacej tabuľke programu REFIT. [53] Konzultácie sa stanovujú v článku 11 Zmluvy o EÚ a v protokole č. 2 o uplatňovaní zásad subsidiarity a proporcionality. Konzultácie so sociálnymi partnermi v súvislosti so sociálnou politikou sa stanovujú v článkoch 153, 154 a 155 ZFEÚ a takisto poskytujú možnosti na ich zapojenie do programu REFIT. [54] Vylučujú sa rámce pre osobitné konzultácie, ktoré sa stanovujú v zmluvách, iných právnych predpisoch EÚ alebo medzinárodných dohodách (napr. konzultácie so sociálnymi partnermi). [55] http://ec.europa.eu/yourvoice/index_sk.htm. [56] Prihlásiť sa možno na webovej stránke: https://webgate.ec.europa.eu/notifications/homePage.do?locale=en. [57] Pozri štúdiu „Assessing the costs and benefits of regulation“ na http://ec.europa.eu/smart-regulation/impact/commission_guidelines/docs/131210_cba_study_sg_final.pdf. [58] Pozri: http://ec.europa.eu/enterprise/sectors/metals-minerals/files/steel-cum-cost-imp_en.pdf a: http://ec.europa.eu/enterprise/newsroom/cf/itemdetail.cfm?item_id=7124&lang=en&title=Final-report. [59] Jedným príkladom, keď to možno zaručiť, sú pravidlá dovozu rastlín a rastlinných produktov do EÚ, keď existuje riziko, že pozmeňujúcimi návrhmi týkajúcimi sa návrhu Komisie, o ktorom sa v súčasnosti rokuje v legislatívnom postupe, sa zvýšia náklady pre podniky [COM(2013) 267 – návrh nariadenia o ochranných opatreniach proti škodcom rastlín, pozri takisto sprievodnú hodnotiacu tabuľku]. [60] Skutočné náklady stanovené vo fáze ex post sa môžu líšiť od odhadov vo fáze ex ante v dôsledku technického pokroku a inovácií a účinnosti v oblasti podnikania. Napríklad v oblasti ocele sa náklady na ochranu životného prostredia na tonu výrobku v uplynulých približne 20 rokoch nezmenili, resp. klesli napriek tomu, že environmentálne správanie v tomto sektore sa zlepšilo. (Posúdenie kumulatívnych nákladov v oceliarskom priemysle: http://ec.europa.eu/enterprise/sectors/metals-minerals/files/steel-cum-cost-imp_en.pdf). [61] Požiadavky na podávanie správ sú často prepojené, a preto napríklad požiadavka, aby Komisia podávala správy Rade alebo Parlamentu môže spôsobiť, že orgánom členských štátov, zainteresovaným stranám a podnikom vzniknú ďalšie povinnosti súvisiace s podávaním správ. [62] V nariadení o spoločných ustanoveniach pre politiku súdržnosti sa uvádza 28 jednotlivých požiadaviek na podávanie správ v 11 oblastiach; šesť z nich vyžaduje pravidelné podávanie správ. V konečnom znení smernice o vysielaní pracovníkov sa uvádzajú dodatočné požiadavky na podávanie správ, ktoré musia členské štáty splniť a ktoré sa pridali v legislatívnom postupe (pozri hodnotiacu tabuľku programu REFIT). [63] Výrazné pokroky sa dosiahli pri uľahčení tokov podávania správ v oblasti vody, ktoré predtým neboli prepojené (medzi smernicou o morskej stratégii, rámcovou smernicou o vode a smernicami o biotopoch a vtáctve), keďže tieto údaje a informácie sa musia predkladať len raz, aby sa splnili požiadavky stanovené v rámci jednotlivých smerníc, a tak sa výrazne znižuje administratívna záťaž. Výsledky samostatného počiatočného úsilia o zníženie požiadaviek na podávanie správ v oblasti komunálnych odpadových vôd prispejú k zjednodušeniu a väčšej účinnosti požiadaviek na podávanie správ. [64] Od roku 2007 členské štáty predkladajú Komisii jednu správu namiesto samostatných správ o praktickom vykonávaní 24 smerníc v oblasti ochrany zdravia a bezpečnosti pri práci (smernica 2007/30/ES, ktorou sa mení rámcová smernica 89/391/EHS). [65] V roku 2013 Komisia vykonala skríning povinností podávať správy v oblastiach energetiky a politiky súdržnosti s cieľom zjednodušiť a zefektívniť požiadavky. Len v oblasti energetiky bolo na základe toho možné zlúčiť 43 povinností týkajúcich sa podávania správ do 14. [66] Pozri závery Európskej rady z 24. – 25. októbra 2013, závery Rady pre konkurencieschopnosť z decembra 2013 a uznesenie Európskeho parlamentu zo 17. apríla 2014 o konzultačnom procese TOP TEN a zmiernení záťaže právnych predpisov EÚ na MSP. [67] Prijali sa najmä príspevky Fínska, Nemecka, Holandska a Spojeného kráľovstva. [68] http://ec.europa.eu/smart-regulation/refit/index_en.htm (treba overiť). [69] Podľa protokolu č. 2 zmluvy. [70] Pozri takisto analýzu zmien návrhov na zjednodušenie a zníženie záťaže, ktoré sa vykonali v legislatívnom postupe, uvedenú v hodnotiacej tabuľke programu REFIT, ktorá je pripojená k tomuto oznámeniu. [71] Z odhadov vyplýva, že jedna tretina regulačnej záťaže právnych predpisov EÚ sa spája s vykonávaním na národnej úrovni.